Къэбэрдей уэрамым и ухуэныгъэр къепщытэ
Налшык и Къэбэрдей уэрамыр зэрызэрагъэпэщыжым, абы щекIуэкI ухуэныгъэ лэжьыгъэхэр здынэсам КъБР-м и Iэтащхьэ КIуэкIуэ Юрий дыгъуасэ зыщигъэгъуэзащ.
Налшык къалэ администрацэм и унафэщI Алэкъей Арсенрэ Iуэхум зи гуащIэ, мылъку хэзылъхьэхэмрэ я гъусэу КIуэкIуэ Юрий уэрамым тет унэхэр зэрызэрахьэм, зэрагъэщIэращIэм, лъэс лъагъуэхэр зэрытралъхьэм, «Победа» кинотеатрыр зэрызэрагъэпэщыжам, абы и гупэм щащI псыутхым, пэмыжыжьэу щаухуэ сабий джэгупIэхэм еплъри, ныкъусаныгъэу къилъытэмрэ игу иримыхьахэмрэ яжриIащ. УхуакIуэхэм республикэм и Iэтащхьэм и чэнджэщхэр я лэжьыгъэм къыщагъэсэбэпыну къагъэгугъащ.
Къэбэрдей уэрамым тет унэхэм я теплъэр къанэ щымыIэу зэрагъэпэщыжащ. Псом хуэмыдэу уигу хагъахъуэ иджырей унэщIэхэмрэ нэхъапэм яухуахэмрэ зэкIуу зэращIам. Лъэс лъагъуэм и нэхъыбэр тралъхьэн яухащ, ауэ иджыри къапэщылъыр мащIэкъым.
Инэрокъуэ Данэ.
